Михаил Лермонтов
Желание

Превод от руски: Борис Младенов-Young, 2011

chitanka.info

Защо не съм птица аз, врана в степта,

подобно на таз прелетяла в степта?

Защо да не мога в небесната шир

сам тъй да се рея на воля безспир?

Кръжил бих на запад над тучни лъки,

там гдето живяли са мойте предци,

где в замък старинен, на хълма зелен,

забравен, почива прахът им свещен.

Виси на стената семейният щит

и мечът им боен, в ръжда цял покрит;

с крилата си, пърхайки в полет над тях,

избърсал бих с почит столетния прах.

И арфа шотландска, докоснал едвам,

с разстроени струни би звъннала там,

и приказки би ми разказала тя

за войни и битки в онез времена.

О, празни мечти! Безполезни молби!

Съдбата сурова не ще се смили.

На хиляди мили от онзи скъп кът

безкрайни моря и реки ни делят.

Последен потомък от славни бойци,

увяхвам, заточеник, в чужди земи;

аз тук съм роден, но съм с чужда душа…

О, Боже, защо не съм птица в степта!

М. Ю. Лермонтов

Превод от руски — 2011 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.